
Čuo sam da je Resulullah, ﷺ, u jednom hadisu rekao da će se Mehdi pojaviti u vremenu kada se poveća broj potresa. Svjedoci smo da se broj potresa iz dana u dan povećava, pa znači li to da možemo očekivati skoru pojavu Mehdija, i hoće li on imati neku posebnu oznaku na licu? Allah vas nagradio!


* 
* 
* 
* 
* 
* 
* 

 
Je li veliki broj potresa najava dolaska Mehdija?

Ebu Seid el-Hudri prenosi da je ***[Poslanik](https://pitajucene.com/search/poslanik/questions/ "Pretraži pitanja o poslanicima")***, ﷺ, rekao: *“Radujte se dolasku Mehdija, pojavit će se kada se ljudi budu mnogo razilazili i kada budu učestali potresi. Ispunit će Zemlju pravdom, kao što je bila ispunjena nepravdom.” (*Ahmed, 3/37, Musedded i Ahmed b. Menia‘ u svojim *Musnedima*, 10/279-280 – *Itihaful-hajera*, od Busirija i Baverdi u djelu *El-Marifa*, 14/261-262 – *Kenzul-ummal*.) Šejh Albani navedeni ***[hadis](https://pitajucene.com/search/Hadis/questions/ "Pretraži pitanja o hadisima")*** ocijenio je slabim.(Vidjeti: *Es-Silsiletud-daifa*, 4/91-92.)  

Nemoguće je odrediti tačno vrijeme pojave Mehdija, odnosno Isaa, alejhis-selam. Govoreći o tome, Resulullah, ﷺ, u globalu je opisao vrijeme njegove pojave, i niko sa sigurnošću ne može tvrditi u kojem stoljeću, odnosno godini će se pojaviti. Pored navedenog slabog hadisa, postoji osam vjerodostojnih hadisa i brojne autentične izjave ashaba i tabiina u vezi s pojavom Mehdija. S druge strane, imamo na desetine slabih hadisa (većina hadisa o Mehdiju nije ispunila uvjete postavljene za autentičan hadis) koji nagovještavaju pojavu Mehdija. Rukovodeći se tim velikim brojem ***[predaja](https://pitajucene.com/search/predaj/questions/ "Pretraži pitanja o predajama")***, neki hadiski stručnjaci smatraju da su hadisi koji govore o pojavi Mehdija dostigli stupanj mutevatir-predanja (predanje u čiju ispravnost nije dopušteno ni najmanje sumnjati). Između ostalih, taj stav zauzeli su sljedeći hadiski stručnjaci: Ebu Hasan Sidžistani, Muhammed Berzendži, Ševkani i neki drugi muhaddisi. Određene zalutale ***[sekte](https://pitajucene.com/search/sekt/questions/ "Pretraži pitanja o sektama")*** smatraju da ovaj ummet neće ostvariti napredak ni boljitak ni uspostavu islamske vlasti sve do pojave Mehdija. To je pogrešno uvjerenje koje ima za rezultat veliki nemar, čekanje i trpljenje bez pokušavanja da se nešto promijeni ili ostvari kakav uspjeh. Za vrijeme Mehdija islamska vlast će, sigurno, zaživjeti, hoće li prije njegove pojave – Allah zna, ali muslimani moraju raditi na njenom uspostavljanju. Dakle, dolazak Mehdija ništa ne mijenja kada je riječ o našem odnosu prema prakticiranju islama: musliman mora djelovati i truditi se, bez obzira doživio dolazak pravednog halife Mehdija ili ne. (Vidjeti riječi šejha Albanija u *Es**–**silsiletus**–**sahiha**,* 4/42-43, po ovom pitanju.)  

Kada je riječ o Mehdijevom licu, u hadisu koji su zabilježili Ebu Davud i Nuajm b. Hammad s dobrim lancem prenosilaca, kako tvrdi Ibnul-Kajjim, stoji da će imati visoko čelo, poduži nos, i to uzak na vrhu i sa *izbočenjem* na sredini. Ne znam da postoje drugi vjerodostojni hadisi koji opisuju Mehdijev izgled; ne znam da postoji hadis u kojem se spominje posebna oznaka na licu, ali ima predanje u kojem stoji da na licu ima madež. Ebu Umame prenosi da je Poslanik, ﷺ, rekao: “Mehdija je moj potomak; pojavit će se u svojoj četrdesetoj godini; njegovo lice izgledat će kao blistava zvijezda, a na desnom obrazu imat će crni madež. Nosit će dva ogrtača i izgledati kao Izraelćanin. Vladat će dvadeset godina.” (Taberani u djelu *El-Kebir*, 8/101-102. U lancu prenosilaca ovoga hadisa postoji prenosilac Ibn Ebu Sugajra, i on je nepouzdan. Vidjeti: *Medžmeuz-zevaid*, 7/319. Imam Zehebi ovaj hadis smatra ništavnim. Vidjeti: *Mizanul-itidal*, 5/362.) Navedeni hadis također se suprotstavlja vjerodostojnim hadisima u kojima stoji da će Mehdi vladati najviše devet godina, Allah najbolje zna.  

Odgovorio: Dr. ***[Safet Kuduzović](https://pitajucene.com/search/Safet+Kuduzovi%C4%87/answers/ "Pretraži odgovore od dr. Safet Kuduzović")***


